KOMISIJOS REGLAMENTAS (EB) Nr. 37/2007
2007 m. sausio 17 d.
iš dalies keičiantis Reglamentą (EB) Nr. 990/2006, pradedantį nuolatinius valstybių narių intervencinių agentūrų turimų grūdų eksporto konkursus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
Komisijos reglamento (EB) Nr. 990/2006 (2) 10 straipsnio 2 dalyje nustatyta, kad įsipareigojimas eksportuoti užtikrinamas užstatu, kurio dydis lygus konkurso dieną galiojusios intervencinės kainos ir konkurse laimėjusios kainos skirtumui, bet ne mažesnis negu 25 EUR už toną.
(2)
Atsižvelgiant į rugių rinkos kainas eksporto ir vidaus rinkose, pakartotinas pardavimas vidaus rinkoje, net ir prarandant minėtą užstatą, finansiniu atžvilgiu galėtų būti naudingas konkursą rugių partijoms eksportuoti laimėjusiems ūkio subjektams. Siekiant išvengti tokios situacijos ir sudaryti sąlygas veiksmingai konkurso, kuriam taikomas Reglamentas (EB) Nr. 990/2006, eigai, minėtą užstatą už rugius reikėtų padidinti.
(3)
Todėl Reglamentą (EB) Nr. 990/2006 reikėtų iš dalies pakeisti.
(4)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 990/2006 10 straipsnio 2 dalis pakeičiama taip:
„2. Nukrypstant nuo Reglamento (EEB) Nr. 2131/93 17 straipsnio 1 dalies nuostatų, įsipareigojimas eksportuoti užtikrinamas užstatu, kurio dydis lygus konkurso dieną galiojusios intervencinės kainos ir konkurse laimėjusios kainos skirtumui, bet ne mažesnis negu 50 EUR už toną rugių ir 25 EUR už toną kitų grūdų. Pusė šio užstato sumos sumokama išduodant eksporto licenciją, o kita pusė - prieš pasiimant grūdus iš jų saugojimo vietos.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. sausio 17 d.